1Chi 'ana pen 'uri u c'axnabal i c'ux che i lo'c'anij, te'uri chi rayij u rikic tak i sipon re i Dios. Che i sipon-le chi Dios cu jacho, are i mas 'utz, are u rikic u bixquil chique i winak wach u bim i Dios chiwe. 2We 'o jun ca ch'aw che jun ch'awbal chi n-ca tataj tu be, xui ru' i Dios 'uri ca lapan wi; n-cu' ti winak ca lapan wi, man ique n-quiqui ta tu be. Ile chi ca tijin chu bixquil are rumal u Tewal i Dios, xui-ri, i usuc' i tzij-le xa uwam u wach. 3Péro n-queje ti ile co'on i jun chi cu bij chique i winak wach u 'alijinsam i Dios che. I u tzij chique, are tobal-que che qui c'aslemal chuwach i Dios, are yabal re u cowil qui c'ux, xak cubsabal re qui c'ux. 4We 'o i tzij quel pu chi' jun chi n-ca tataj tu be, xui che ire i 'utz; péro we 'o jun chi 'o cu bij chique i kachalal chi u 'alijinsam i Dios che, ire que u to 'uri che i qui c'aslemal chuwach i Dios. 5Cwaj yin, we ta iwonojel yix qui rik jun i ch'awbal junwi, xui-ri, are mas cwaj yin, are u rikic u bixquil chique i kachalal wach u tzij i Dios chique. Mas 'utz iri chuwach i tzij chi n-quiqui ta tu be i winak. N-tu chac ile chique we n-ta jun ca bin chique wach usuc'. Xui-ri, we 'o jun ca bin chique, cu rik 'uri u chac chique che i qui c'aslemal chuwach i Dios. 6Ix wachalal, rumal-i, we tene quix 'e in solij, we quin ch'a'at iwu' che i ch'awbal chi n-ca tataj tu be, n-cu rik tu chac chiwe. Xui-ri, we que in bij chiwe wach u 'alijinsam i Dios chwe, ile 'ut cu rik u chac chiwe. Xak we quin c'ut chiwe wach i weta'am yin che i sak laj tzij re i Dios, cu rik 'uri u chac chiwe. Xak we quin bij jun tzij chiwe chi petnak ru' i Dios, xak we quix in tijoj che i be re i Dios, ile cu rik 'uri u chac chiwe. 7I ch'awbal chi n-ca tataj tu be, quin junamsaj ru' jun su', xak ru' jun quitara; ile we n-'us ti u ch'awsaxic ca 'anic, n-ca tataj taj wach usuc' i bix ca ch'awsaxic. 8Xak queje jun trompet que i soldádo, we n-'us ti u ch'awsaxic ca 'anic, i soldádo n-que walij la ta 'uri che i ch'o'oj. 9Xak queje yix, wach i quel pi chi', we n-sakil tu bixquil, ¿pachin quix taw 'uri che i tzij? I xi bij, to' ca c'ami bi rumal i tew. 10Katzij ne-ri, lic q'uial u wach i ka ch'awbal chi, chuwach i jyub ta'aj; xak ni'pa i coj ch'awic 'is 'o usuc'. 11Xui-ri yin, we n-quin ta tu be u ch'awbal jun, quin e'el che ire pacha in aj naj, xak ire, que'el chwe yin, n-wach ta aj tinimit. 12Rumal 'uri, yix chi lic qui rayij tak i sipon re u Tewal i Dios, chi tz'onoj che ni'pa tak ile chi cu rik u chac che i qui c'aslemal i jutzobaj kachalal. 13Rumal 'uri, we 'o jun ca ch'aw che jun ch'awbal chi n-cu ta tu be, chu tz'onoj 'uri che i Dios chi ca 'alijinsax na che, wach usuc' que'el i tzij-le, man cu 'alijinsaj chique i kachalal. 14Yin, we quin ch'a'at ru' i Dios pa ch'awbal chi n-quin ta tu be, are i wanima ca ch'a'at ru' i Dios, xui-ri, i in no'oj n-ta co'on re che. 15¿Wach quin 'an 'ut? Quin tz'onoj na che i Dios ru' i wanima, xui-ri, xak ru' in no'oj quin tz'onoj na che. Quin bixan na ru' i wanima, xui-ri, xak ru' in no'oj quin bixan na. 16Yet, are ca c'amwaj ca tioxij che i Dios, we xui ca bij ru' i tzij chi n-ca tataj tu be, i jun chi to' cu ta, ¿wach u ya'ic u wach 'uri awu' chu tioxixic ile? N-cu ya taj, man n-cu ta tu be wach i ca bij. 17Mok i a tioxbal-le che i Dios lic 'utz, lic chom, xui-ri i jun-le, n-ta co'on re che u c'aslemal chuwach i Dios. 18Yin quin tioxij che i Dios man u yom chwe mas quin ch'a'at che i tzij chi n-ca tataj tu be, mas quin tiqui yin che ile chiwach yix iwonojel. 19Xui-ri yin, are quin ch'a'at pa qui molbal'ib i je re i Crísto, are i cwaj yin, quin bij i tzij chi quiqui ta u be, tijojbal-que. Mas 'utz queje ile quin 'ano, tupu xa jo'ob tzij quin bij; 'utz na ile chuwach i quin bij lajuj mil tzij chi n-quiqui ta tu be. 20Ix wachalal, mi 'ano pacha ix ch'utik che i ch'obonic. Katzij, 'utz we ix pacha ix ch'utik chi c'a maja que macunic, xui-ri chi 'ana che i no'oj pacha ix achiab chic. 21Chupam u wuj i Dios, queje iri cu bij: Che i tinimit-i, quin ya ni in tzij chique ru' qui chi' i junwi qui ch'awbal. Quin ya in tzij chique ru' qui chi' i ne te cach aj tinimit. Tupu queje ile quin 'an chique, ique n-quiqui coj ti retalil che wach i quin bij. (Queje ile xu bij i Kajwal.) 22Che i tzij-le chi tz'ibtalic, cakil yoj iri: jun ch'awbal chi n-ca tataj tu be, ile 'ut are c'utbal-re chique ni'pa c'a maja que cojon che i Kajwal; n-are ta c'utbal-re chique i je cojon-nak chic. Xui-ri, i je cojon-nak chic, ca ya' chique chi quiqui bij chique i cachalal wach i tzij chi u 'alijinsam i Dios chique; n-are ta chique i maja que cojonic. 23Yix, are ix moltajnak, we iwonojel quix oc che i ch'awbal chi n-ca tataj tu be, y we xe oc juban winak iwu' chi ni cwenta taj, o we n-que cojon ta che i Kajwal, quiqui bij na 'uri chi xa ix ch'uj, (rumal i ch'awbal-le chi n-quiqui ta tu be). 24Xui-ri, we quix tijin chu bixquil wach u 'alijinsam i Dios chiwe, we coc jun iwu' chi ni cwenta taj, we xi maja cu jach rib che i Kajwal, ire cu na 'uri u mac pu c'ux, are cu ta wach quix tijin chu bixquil. Ire, iwumal yix, cu na 'uri u be chi aj mac. 25Que'el 'uri che, wach i ruwam rib pu c'ux ca 'alijinsax che. Te'uri, ire ca xuqui'ic, y cu coj u 'ij i Dios; cu bij chi i Dios lic 'o iwu' yix. 26¿Wach 'ut, ix wachalal? Are qui mol iwib, je 'o ni quiqui bixaj ni u 'ij i Dios, xak je 'o ni quiqui c'ut chique i juban; xak je 'o ni quiqui bij wach u 'alijinsam i Dios chique. Xak je 'o ni quiqui bij na jun tzij chiwe che i ch'awbal chi n-ca tataj tu be; xak je 'o ni quiqui bij na chiwe wach usuc' i tzij-le. Xui-ri, ronojel tak ile, chu rika u chac che i c'aslemal yix chi ix jutzobaj re i Dios. 27We 'o i que ch'aw che i ch'awbal chi n-ca tataj tu be, chiqui jala na quib che i ch'a'atic; xui-ri xa je queb, o xa je oxib que ch'awic, me ch'aw q'ui. Xak 'o u chac 'o jun chic cu sakij chique conojel wach i xqui bij-le. 28We n-ta jun ca sakiw chique wach i quiqui bij, me ch'aw 'uri pa molbal'ib; xui che ch'a'at ru' i Dios quituquel. 29Xak queje ique chi quiqui bij wach u 'alijinsam i Dios chique, chiqui 'ana xa je queb oxib; i juban 'o u chac chiqui ta u be we lic ru' i Dios petnak wi wach i xqui bij, o we n-ru' taj. 30Ique chi je cul chu tayic, we xak te'et 'o jun chique chi 'o i cu bij i Dios che, i jun chi ca tijin chi tzij, chuxlan na 'uri che u tzij. 31We queje ile, iwonojel yix chi 'o i tzij u 'alijinsam i Dios chiwe, quix tiqui chu bixquil we qui jal iwib chu 'onquil. We queje ile qui 'ano, conojel que nawic, xak conojel ca q'uiar u cowil qui c'ux. 32Ni'pa i je ajbil re i tzij chi ca 'alijinsax chique rumal i Dios, we xpe jun tzij re i Dios piqui jolom, are ique je rajaw umpa quiqui bij na, xui-ri chacoy'ej na. 33Man we coj ch'okowic, n-are ta re i Dios ile; are i craj i Dios, 'utz chom oj 'olic. Chi 'ana yix pacha quiqui 'an i je re i Crísto pa ronojel tak tzobajil pa quiqui mol wi quib; 34i ixokib me ch'awic are i molom iwib, man n-yatal ta chique we que ch'awic. 'O u chac que cojon chique i cachijil pacha cu bij i ujer 'atbal tzij. 35I ixokib, we 'o cacaj caquetamaj, chique tz'onoj chique i cachijil ru' ja; n-cu maj ta chique we que ch'aw pa molbal'ib. 36¿Xataba iwu' yix xpe wi i u tzij i Dios? N-iwu' taj. ¿Xataba xui chiwe yix yatal wi? N-xui taj. 37We 'o jun chiwe yix, cu na ire chi 'o pu'ab cu bij u tzij i Dios chique i winak, we xi jun chic patan yatal che rumal u Tewal i Dios, chu ta u be 'uri iri: i tzij-i chi xin tz'ibaj chiwe, are u bim i Kajwal chi qui 'ano. 38Xui-ri, we 'o jun n-co'on ta cas che wach in bim, mi 'an cas 'uri che ire. 39Ix wachalal, chi ya iwib chu bixquil u tzij i Dios (are ile mas cu rik u chac chique iwachalal); xui-ri, me i 'atij i que ch'aw che i ch'awbal chi n-ca tataj tu be. 40Xui-ri, ronojel wach i qui 'ano, chi 'ana pacha ca majawic; mix ch'okowic.
1 CORINTIOS 14